ΓΡΑΠΤΗ ΕΡΩΤΗΣΗ E-1610/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Συντονισμός της βοηθείας από την Ευρωπαϊκή Ένωση και τα κράτη μέλη στη Λατινική Αμερική

Ποία είναι τα μέχρι τούδε αποτελέσματα του προτύπου έργου με θέμα τον συντονισμό της βοηθείας στο Περού και την Κόστα Ρίκα και ποία έγγραφα τίθενται στη διάθεση του Ευρωπαϊκού Κοινοβουλίου σχετικώς; Πώς ετέθησαν εν εφαρμογή σε άλλα προγράμματα ΕΕ παροχής βοηθείας στη Λατινική Αμερική τα συμπεράσματα που συνάγονται;

Σκοπεύει η Επιτροπή να αναλάβει τυχόν νέες πρωτοβουλίες επί των ως άνω θεμάτων;

Απάντηση του κ. Marin, εξ ονόματος της Επιτροπής (10 Ιουλίου 1996)

Η απόφαση του Συμβουλίου της 2ας Δεκεμβρίου 1993, για τις διαδικασίες συντονισμού μεταξύ της Κοινότητας και των κρατών μελών της σε επίπεδο πολιτικής και λειτουργίας, συμπληρώθηκε από τις αποφάσεις του Μαΐου 1994 με την επιλογή της Κόστα Ρίκα και του Περού μεταξύ έξη αναπτυσσομένων χωρών για την ανάπτυξη πρότυπης ενέργειας συντονισμού.

Για την εφαρμογή αυτής της απόφασης διαμορφώθηκαν ειδικές κατευθυντήριες γραμμές στο πλαίσιο της ομάδας του Συμβουλίου συνεργασίας, για την ανάπτυξη. Σύμφωνα μ'αυτές στις δύο επιλεγείσες χώρες της Λατινικής Αμερικής, αυτή η πρότυπη ενέργεια ενίσχυσε τον λειτουργικό συντονισμό, στους τομείς που καθόρισε το Συμβούλιο (ελάφρυνση της φτώχειας, υγεία, επισιτιστική ασφάλεια, εκπαίδευση).

Στο Περού, κατά την πρώτη συνεδρίαση συντονισμού προστέθηκε στους τομείς αυτούς και ο τομέας «μικρές επιχειρήσεις». Την διεύθυνση κάθε τομέα ασκούσαν στο Περού η Γερμανία (εκπαίδευση και κατάρτιση), η Γαλλία (υγεία), η Ισπανία (μικρές επιχειρήσεις) και η Επιτροπή (καταπολέμηση της φτώχειας). Στην Κόστα Ρίκα την διεύθυνση ασκούσε η Γαλλία (εκπαίδευση), Ισπανία (υγεία) και η Επιτροπή (αγροτική ανάπτυξη).

Τα μέτρα που έχουν ληφθεί κατά το 1995 για τη βελτίωση του επί τόπου λειτουργικού συντονισμού περιέλαβαν την ανταλλαγή πληροφοριών. Σε κάθε χώρα έγιναν προγραμματισμένες ειδικές συνεδριάσεις για την ανάπτυξη κοινής βάσης δεδομένων των προγραμμάτων βοήθειας (κράτη μέλη - Επιτροπή). Μία φορά το μήνα γίνονταν τακτικές συνεδριάσεις μεταξύ εκπροσώπων των κρατών μελών και της αντιπροσωπείας της Επιτροπής, κατόπιν πρόσκλησης του «επικεφαλής» τομεακού συντονιστή. Έγιναν επίσης ειδικές συνεδριάσεις για να συντονίσουν τον καθορισμό ορισμένων προγραμμάτων συνεργασίας στο Περού, ιδίως στους τομείς εκπαίδευσης και κατάρτισης και καταπολέμησης της φτώχειας και στην Κόστα Ρίκα στον τομέα του περιβάλλοντος. Έχουν εκπονηθεί κοινές μελέτες σε επίλεκτους τομείς από την τομεακή «ομάδα εργασίας» παραδείγματος χάρη, διάγνωση στους τομείς «ελάφρυνσης της φτώχειας» και στον «υγειονομικό τομέα» στο Περού. Τα έγγραφα αυτά έχουν σχεδιαστεί και υλοποιηθεί με τον στόχο να επιτευχθεί μια κοινή προσέγγιση σε τομεακή βάση, από την Κοινότητα και τα κράτη μέλη.

Η Επιτροπή υποβάλλει τακτικά εκθέσεις στο Συμβούλιο για την εξέλιξη του λειτουργικού συντονισμού. Γενικά, η ενέργεια συντονισμού ήταν πολύ ικανοποιητική, ενώ γενικό αποτέλεσμα αυτής της πρότυπης ενέργειας ήταν η βελτίωση της διάδοσης πληροφοριών και ανταλλαγής εμπειριών μεταξύ δραστηριοτήτων και προγραμμάτων βοήθειας των κρατών μελών και της Επιτροπής.

Η Επιτροπή θα συνεχίσει τις πρωτοβουλίες και έχουν αρχίσει στο πλαίσιο της ομάδας ανάπτυξης της συνεργασίας του Συμβουλίου.